b'\n_START_ARTICLE_\nOperaatio Mobilisaatio\n_START_PARAGRAPH_\nOperaatio Mobilisaatio (lyh. OM) on kansainv\xc3\xa4linen kristillinen l\xc3\xa4hetysj\xc3\xa4rjest\xc3\xb6, joka toimii yli 110 maassa ja Logos Hope -l\xc3\xa4hetyslaivalla. OM:n n\xc3\xa4kyn\xc3\xa4 on, ett\xc3\xa4 Jeesusta seuraavia yhteis\xc3\xb6j\xc3\xa4 syntyisi sinne, miss\xc3\xa4 evankeliumia on julistettu v\xc3\xa4hiten. OM haluaa osoittaa Jumalan rakkautta evankelioiden, istuttamalla seurakuntia, opetuslapseuttamalla, edist\xc3\xa4m\xc3\xa4ll\xc3\xa4 oikeudenmukaisuutta sek\xc3\xa4 tehden kokonaisvaltaista kehitys- ja avustusty\xc3\xb6t\xc3\xa4._NEWLINE_Maailmanlaajuisesti OM tekee yhteisty\xc3\xb6t\xc3\xa4 paikallisen seurakunnan kanssa, rohkaisten ja tukien paikallisia uskovia. Mik\xc3\xa4li kohdemaassa ei ole kristittyj\xc3\xa4 tai kristittyjen keskin\xc3\xa4ist\xc3\xa4 yhteytt\xc3\xa4, OM pyrkii istuttamaan uusia seurakuntia.\n_START_SECTION_\nHistoria\n_START_PARAGRAPH_\nOM:n juuret l\xc3\xb6ytyv\xc3\xa4t Yhdysvalloista, miss\xc3\xa4 rouva Clapp rukoili 15 vuotta, ett\xc3\xa4 Jumala pelastaisi paikallisen lukion oppilaita ja l\xc3\xa4hett\xc3\xa4isi heit\xc3\xa4 l\xc3\xa4hetysty\xc3\xb6h\xc3\xb6n. Er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 h\xc3\xa4n l\xc3\xa4hetti Johanneksen evankeliumin George Verwerille, joka oli yksi lukiolaisista. Kolme vuotta my\xc3\xb6hemmin George antoi el\xc3\xa4m\xc3\xa4ns\xc3\xa4 Jeesukselle. Kes\xc3\xa4ll\xc3\xa4 1957 19-vuotias George ja h\xc3\xa4nen kaksi yst\xc3\xa4v\xc3\xa4\xc3\xa4ns\xc3\xa4 ajoivat pakettiautolla Meksikoon mukanaan 15 000 espanjankielist\xc3\xa4 Johanneksen evankeliumia. Ihmiset olivat niin avoimia Meksikossa evankeliumille, ett\xc3\xa4 maahan avattiin kristillinen kirjakauppa ja evankelioivat radiol\xc3\xa4hetykset alkoivat._NEWLINE_1960-luvun alkupuolella George muutti Espanjaan ja n\xc3\xa4ky kansainv\xc3\xa4lisest\xc3\xa4 evankeliointi- ja koulutusj\xc3\xa4rjest\xc3\xb6st\xc3\xa4 sai alkunsa. Ty\xc3\xb6 levisi nopeasti Euroopassa ja alkoi L\xc3\xa4hi-Id\xc3\xa4ss\xc3\xa4 vuonna 1963 ja seuraavana vuonna Intiassa. OM:n laivaty\xc3\xb6 alkoi vuonna 1970 ja niin kaikki maailman rannikkomaat olivat saavutettavissa.\xc2\xa0 Ty\xc3\xb6ss\xc3\xa4 korostettiin voimakkaasti kansallista johtajuutta ja l\xc3\xa4heist\xc3\xa4 yhteisty\xc3\xb6t\xc3\xa4 muiden l\xc3\xa4hetysj\xc3\xa4rjest\xc3\xb6jen ja paikallisseurakuntien kanssa._NEWLINE_Syksyll\xc3\xa4 1965 nuoret miehet; Frank Dietz ja John Hymus olivat evankeliointimatkalla Neuvostoliitossa. Heid\xc3\xa4n autonsa hajotessa he tulivat hakemaan varaosia Suomesta.\xc2\xa0 Varaosien hakumatka venyi muutamiksi viikoiksi. Sin\xc3\xa4 aikana nuorilla miehill\xc3\xa4 oli mahdollisuus kertoa OM:n ty\xc3\xb6st\xc3\xa4 suomalaisille opiskelijoille. Alkuper\xc3\xa4isess\xc3\xa4 vuoden 1966 OM:n vuosiraportissa George Verwer kertoo n\xc3\xa4in: "Ensimm\xc3\xa4inen suomalaisryhm\xc3\xa4 osallistui OM:n kes\xc3\xa4ristiretkeen ja siin\xc3\xa4 oli yli 50 osanottajaa ". Tuosta kes\xc3\xa4st\xc3\xa4 l\xc3\xa4htien suomalaiset ovat olleet innokkaasti mukana OM:n ty\xc3\xb6ss\xc3\xa4._NEWLINE_Kev\xc3\xa4\xc3\xa4ll\xc3\xa4 1977 perustettiin Operaatio Mobilisaatio ry niminen yhdistys. OM:n toimisto on ollut vuodesta 1985 l\xc3\xa4htien Tampereella. Toiminnan aikana yli 3000 ihmist\xc3\xa4 on osallistunut Suomesta k\xc3\xa4sin maailmanlaajuiseen l\xc3\xa4hetysty\xc3\xb6h\xc3\xb6n.'